
[bookmark: _Hlk138249685]Rīgas valstspilsētas pašvaldības Ārtelpas un mobilitātes departamenta iepirkuma komisija (turpmāk – Iepirkuma komisija) ir saņēmusi piegādātāja jautājumus par publisko iepirkumu “Sabiedriskā transporta pieturu nojumju mazgāšanas pakalpojums Rīgas valstspilsētas pašvaldības teritorijā”, ID Nr. AMD 2026/54, turpmāk – Iepirkums, noteiktajām pretendenta kvalifikācijas prasībām, un sniedz atbildi: 

Jautājums: Pretendentam ir noslēgts līgums par pilsētas teritorijas ikdienas kopšanas pakalpojumiem. Darbu izmaksu pozīcijas ietver arī pilsētas pieturvietu uzturēšanu, tai skaitā pašu pieturu, solu un cita inventāra mazgāšanu (stikla un metāla konstrukcijas). Pretendenta pieredzes līgumā Tehniskās specifikācijas izmaksu pozīcijas ir plašākas, un darbi netiek izdalīti tik detalizēti (pretendentam pieturu uzkopšana ietverta ietvju uzkopšanas cenā), kā tas minēts nolikuma atlases prasību  3.2. punktā:
-  sabiedriskā transporta pieturvietu nojumju (stikla un metāla konstrukcijas) mazgāšana; 
-  vitrīnu (stikla konstrukcijas ar nesošo rāmi) mazgāšana; 
-  aizsargstiklu konstrukciju (piemēram, stiklotu prettrokšņu barjeru) mazgāšana ar nesošo rāmi.  
Ņemot vērā visu iepriekš minēto, pretendenta noslēgtā līguma summa krietni pārsniedz 9999 EUR  bez PVN. 
Lūdzam iepirkumu komisiju skaidrot, vai pretendents izpildīs atlases prasības, ja iesniegs pasūtītāja izsniegtu atsauksmi par pieturu mazgāšanu (t.sk., stikla un metāla konstrukcijas), kur pilsētā būs uzkoptas, mazgātas vismaz 100 pieturas vairāku gadu ietvaros, bet līguma summa tiks minēta par visiem uzturēšanas darbiem, kas krietni pārsniegs 9999 EUR bez PVN? Pretendenta līgumā vienkārši nav izdalīta atsevišķa pozīcija par pieturu mazgāšanu!

Atbilde: Ja pretendenta iepriekš izpildītais līgums ietver vairākus dažāda veida pakalpojumus, tai skaitā sabiedriskā transporta pieturvietu mazgāšanu, tad šāds līgums var tikt iesniegts pieredzes apliecināšanai.
Vienlaikus pretendentam ir jāpierāda atbilstība Iepirkuma nolikuma 3.2. punktā noteiktajai kvalifikācijas prasībai, proti, ka iepirkuma priekšmetam līdzvērtīgā pakalpojuma vērtība ir vismaz 9 999,00 EUR bez PVN.
Ja līgumā atsevišķi nav izdalīta pieturvietu mazgāšanas pakalpojuma vērtība, pretendents var iesniegt pasūtītāja izsniegtu atsauksmi vai citu dokumentu, kurā nepārprotami norādīts:
· ka līguma izpildē ir veikta sabiedriskā transporta pieturvietu (stikla un metāla konstrukciju) mazgāšana;
· šī pakalpojuma izpildes apjoms;
· un, ja tas nav nosakāms no paša līguma, informācija, kas ļauj pārliecināties, ka tieši iepirkuma priekšmetam līdzvērtīgā pakalpojuma vērtība ir vismaz 9 999,00 EUR bez PVN.



